Mještani Vojnića poprilično su uznemireni jer jedan njihov mještanin, po njihovim riječima, "stalno hoda po selu s automatskom puškom o ramenu"!



– Rat nije, selo nitko zauzeo nije, ali on lud je, a đava će ga znati ima li u automatu metaka... – otprilike su glasili pozivi mještana u našu redakciju, od kojih su nam ama baš svi informatori dali ime i prezime naoružanog čovjeka, naglašavajući da mu se i bez oružja na ramenu nije pametno zamjeriti.



Iz PU splitsko-dalmatinske smo na na naše izravno traženje dobili odgovor: "Dana 13. svibnja, oko 16.20, zaprimljena je dojava kako je u Vojniću, predio Sablića glavica, uočena nepoznata muška osoba zapuštenog izgleda, lokalnog naglaska, koja sjedi u travi i uz sebe ima automatsku pušku, te da se, neposredno nakon što je uočena, udaljila.



Policijski službenici su odmah po zaprimljenoj dojavi izašli na mjesto događaja. U cilju potvrde zaprimljene informacije, na teren su upućene policijske ophodnje koje su izvršile pregled terena, posebno prilaznih puteva mjesta na koje se odnosila dojava. U cilju pronalaska osobe angažiran je veći broj policijskih službenika, službenici IJP-a i policijski službenik vodič pasa uz službenog psa, te su obavljeni razgovori, ali nije se došlo do korisnih saznanja vezano uz osobu.



Tijekom 14., 15. i 16. svibnja policijski službenici su intenzivno nadzirali lokaciju na koju se odnosila dojava, te su i nakon toga policijske ophodnje obilazile navedeno područje, a navedeno postupanje nastavit će se i dalje.



Osim dojave zaprimljene 13. svibnja, nismo zaprimili drugih dojava građana o navedenom", govore iz PU spltisko-dalamtinske.